Henning Solberg jubler: – Trenger ikke å flytte
Gården til Henning Solberg (51) ble lagt ut for tvangssalg i september 2023.  Nå ser det ut til å løse seg for rallyprofilen fra Spydeberg. – Det var viktig å få til en løsning, slik at vi kan bli boende på gården, sier en lettet Solberg til VG. Han er dypt takknemlig til Askim og Spydeberg Sparebank, som har lagt inn et bud på ti millioner kroner på gården. – Det har vært krevende tider for Henning. Det har vært en rekke konkursbegjæringer som vi har måttet imøtegå, sier hans advokat Hans Kristian Skarpholt. – Ved at Askim og Spydeberg Sparebank nå legger inn et bud på ti millioner kroner, blir det en totalløsning som også dekker gjelden til Sparebank1 og som gjør at Henning kan beholde eiendommen, fortsetter advokaten.  Henning Solberg selv: – Det viktigste er at vi nå får beholde gården. Vi trenger ikke å flytte. Dette har hengt over meg i lang tid – fra begjært tvangssalg til at gården faktisk ble lagt ut på tvangssalg for et halvt år siden. Det har ikke vært noe hyggelig å leve med denne situasjonen. Banksjef Emil Inversini er sparsom med kommentarene, men sier til VG: – Jeg kan bekrefte at vi har lagt inn bud på eiendommen, men jeg kan ikke kommentere konkrete kundeforhold i media. Gården har ligget ute på Finn med en prisantydning på 12 millioner. Nå velger altså banken å betale 10 millioner. Dette betyr etter alt å dømme at Solberg fortsatt blir stående som eier – med et lån til banken. – En stor takk til Inversini som har sett muligheter, sier Henning Solberg. Finansavisen skrev høsten 2019 at Henning Solberg har hatt en gjeld på minst 70 millioner kroner. Dette avviser Solberg og hans advokat: – Med min kjennskap til Hennings økonomiske situasjon, er dette tatt helt ut av luften, sier advokat Skarpholt. Henning Solberg svarer dette da VG spør om hans gjeldsproblemer da er løst: – Dette løser hele floken for meg. Jeg har ingen pågående tvister og ikke annen gjeld. Alle kreditorer har fått oppgjør. Det er bare bankene som jeg har hatt et uavklart forhold til. – Du har heller ingenting uavklart med din tidligere forretningspartner Ramiz Safdar? – Nei! Henning Solberg har sjokkert med comeback i rallyskogen denne vinteren og leder NM etter tre løp. Han kjører for et ungarsk team som tilbød ham gratis sete. – Nå har jeg fått tre nye løp til sommeren med dem. Jeg skal gjøre alt for å vinne NM i en alder av 51 år! Den dyrkede jorda på gården til Henning Solberg er forpaktet bort i en avtale over ti år. Han bruker selv grisehuset til verksted for bilene sine. Vil du lese mer om motorsport? Alt om førerne, lagene, banene og duellene i 2024-sesongen får du i VGs store Formel 1-magasin. Det kan kjøpes i vår nettbutikk (fri frakt!)
Henning Solbergs gård ble lagt ut for tvangssalg i september 2023. Askim og Spydeberg Sparebank har lagt inn et bud på 10 millioner kroner. Solberg er lettet og takknemlig over at han får beholde eiendommen. Gjeldsproblemer ser ut til å være løst og alle kreditorer har fått oppgjør, ifølge Solberg og hans advokat.